Author: MŽP
Last saved by: agenda0

Predkladacia správa 

Akčný program Slovenskej republiky na vylúčenie spotreby látok poškodzujúcich ozónovú vrstvu na roky 2001 až 2008.

	Návrh nového Akčného programu vychádza zo štúdie zhodnotenia plnenia prvého Akčného programu, ktorá bola vypracovaná v roku 1999. Súčasťou nového Akčného programu sú aj Stratégia riadenia chlórfluórovaných uhľovodíkov a Stratégia riadenia halónov, ktoré bolo potrebné vypracovať na základe rozhodnutia strán Montrealského protokolu XI/16, resp. X/7.
	Navrhnutý Akčný program pozostáva z 8 kapitol a dvoch príloh. Po úvodnej kapitole, ktorej súčasťou je aj stručné zhodnotenie realizácie Akčného programu, čo sa týka procesu náhrady CFCs látok, zberu a recyklácie a odbornej spôsobilosti, sa analyzuje výskyt a spotreba regulovaných látok v Slovenskej republike a rozoberajú sa trendy znižovania spotreby týchto látok. Slovenská republika dováža len povolené regulované látky, pričom spotreba týchto látok každoročne klesá. V tejto časti Akčného programu sú tiež naznačené trendy znižovania spotreby niektorých významných regulovaných látok, ktoré sa nachádzajú ako náplne v zariadeniach, pričom je zrejmý ich postupný pokles. Program sa v ďalšej časti venuje problematike zberu, recyklácie a regenerácie. V podmienkach SR sa ukazuje ako najvhodnejšia cesta forma poskytovania služieb na recykláciu chladív. V ďalších kapitolách sa program zaoberá analýzou servisného zabezpečenia existujúcich zariadení a problematikou nelegálneho dovozu, resp. obchodu. Od platnosti zákona o ochrane ozónovej vrstvy Zeme bolo preškolených cca 1100 odborne spôsobilých osôb, boli vybavené školiace strediská a z dotácie ŠFŽP bol realizovaný nákup odberových zariadení. Problémom však aj napriek tomu stále zostáva nedostatok recyklačných a odberových zariadení pre servisných pracovníkov. Problém nelegálneho dovozu sa prejavil hlavne po zákaze dovozu niektorých látok poškodzujúcich ozónovú vrstvu, ako aj zavedením poplatkovej povinnosti za dovážané látky. Na jeho zamedzenie je potrebné vybaviť Slovenskú inšpekciu životného prostredia, resp. colnú správu prístrojovou technikou, aby bolo možné zabezpečiť účinnejšiu kontrolu v prípade podozrenia z nelegálneho dovozu, resp. obchodu.
	Ďalšia časť rozoberá ekonomické nároky a možnosti podpory vylúčenia regulovaných látok z troch hlavných zdrojov – Štátny fond životného prostredia, podpora formou dotácií a pôžičiek v rámci rezortu Ministerstva pôdohospodárstva SR a v rámci Programu podpory postupného vylúčenia spotreby LPOV (OZÓN). Celkové náklady na roky 2001-2008 sa odhadujú vo výške 891,5 mil. Sk. V záverečných kapitolách je Akčný program zameraný na prácu s verejnosťou, školiace, normotvorné a výskumné činnosti. V závere sú uvedené programy konkrétnych opatrení na postupné vylúčenie látok poškodzujúcich ozónovú vrstvu. Prílohu nového Akčného programu tvoria Stratégia riadenia chlórfluórovaných uhľovodíkov zohľadňujúca technologickú a ekonomickú uskutočniteľnosť a Stratégia riadenia halónov.
	Nový Akčný program na roky 2001-2008 zohľadňuje požiadavky novelizovaných právnych predpisov a medzinárodných záväzkov, ktorými je Slovenská republika viazaná, ako aj nové trendy a požiadavky na vylúčenie spotreby látok poškodzujúcich ozónovú vrstvu Zeme.